ระเบียบกระทรวงแรงงานและสวัสดิการสังคมระเบียบกระทรวงแรงงานและสวัสดิการสังคมว่าด้วยข้อบังคับของวิทยาลัยการแรงงานพ.ศ. ๒๕๔๕ โดยที่เป็นการสมควรจัดตั้งวิทยาลัยการแรงงานโดยมีวัตถุประสงค์เพื่อมีการบริหารเชิงการตลาดในการช่วยเหลือและเพิ่มโอกาสให้คนหางานไปทำงานในต่างประเทศอย่างมีทักษะฝีมือและมุ่งเน้นให้ผู้สำเร็จการฝึกอบรมได้มีงานทำด้วยการประกันรายได้ที่เหมาะสม ซึ่งมีความแตกต่างจากการฝึกอบรมของสถาบันการศึกษาด้านอาชีพอื่นอาศัยอำนาจตามความในมาตรา ๕แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ. ๒๕๓๗รัฐมนตรีว่าการกระทรวงแรงงานและสวัสดิการสังคมจึงวางระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบกระทรวงแรงงานและสวัสดิการสังคม ว่าด้วยข้อบังคับของวิทยาลัยการแรงงานพ.ศ. ๒๕๔๕ข้อ ๒[๑] ระเบียบนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไปข้อ ๓ในระเบียบนี้วิทยาลัยการแรงงาน หมายความว่าสถานที่ที่ให้การฝึกอบรมเพื่อพัฒนาฝีมือแรงงานโดยมุ่งเน้นให้ผู้สำเร็จการฝึกอบรมทุกคนได้มีงานทำในต่างประเทศเป็นอันดับแรก และสนับสนุนช่วยเหลือการมีงานทำในประเทศเป็นอันดับรองโดยจะได้รับการประกันความเหมาะสมของรายได้ในระยะหกเดือนแรกของการมีงานทำ ทั้งนี้วิทยาลัยการแรงงานมีวัตถุประสงค์ไม่แสวงหาผลกำไรผู้รับการฝึก หมายความว่าคนหางานซึ่งสมัครและได้รับการคัดเลือกเข้ารับการฝึกอบรม ณ วิทยาลัยการแรงงานผู้หางาน หมายความว่าผู้รับการฝึกซึ่งสำเร็จการฝึกอบรมจากวิทยาลัยการแรงงานผู้อำนวยการ หมายความว่า ผู้อำนวยการวิทยาลัยการแรงงานคณะกรรมการ หมายความว่า คณะกรรมการวิทยาลัยการแรงงานคณะกรรมการบริหาร หมายความว่าคณะกรรมการบริหารวิทยาลัยการแรงงานรัฐมนตรี หมายความว่า รัฐมนตรีว่าการกระทรวงแรงงานและสวัสดิการสังคมผู้รักษาการตามระเบียบนี้ข้อ ๔ให้มีคณะกรรมการคณะหนึ่งเรียกว่า คณะกรรมการวิทยาลัยการแรงงาน ประกอบด้วยรัฐมนตรีว่าการกระทรวงแรงงานและสวัสดิการสังคมเป็นประธานกรรมการ ปลัดกระทรวงแรงงานและสวัสดิการสังคมเป็นรองประธานกรรมการ อธิบดีกรมการจัดหางานหรือผู้แทนอธิบดีกรมพัฒนาฝีมือแรงงานหรือผู้แทนเป็นกรรมการและกรรมการอื่นซึ่งรัฐมนตรีแต่งตั้งอีกไม่เกินสิบเอ็ดคนโดยกรรมการคนหนึ่งได้รับมอบหมายให้เป็นเลขานุการข้อ ๕คณะกรรมการ มีอำนาจหน้าที่ดังนี้(๑) กำหนดนโยบายและมาตรการในการพัฒนาฝีมือแรงงานให้กับผู้รับการฝึกเพื่อให้ผู้หางานมีงานทำโดยได้รับการประกันความเหมาะสมของรายได้ในระยะหกเดือนแรกของการมีงานทำ(๒) ออกประกาศ ระเบียบ ข้อบังคับ หลักเกณฑ์หรือเงื่อนไขต่างๆ เพื่อปฏิบัติการตามระเบียบนี้(๓) กำหนดนโยบายและมาตรการบริหารเงินทุนหมุนเวียนรวมทั้งพิจารณาเพื่อให้ความเห็นชอบระเบียบที่เกี่ยวกับการรับ การจ่ายเงินการเก็บรักษาเงิน ตลอดจนพิจารณาให้ความเห็นชอบงบดุลและรายงานทางการเงินและบัญชีที่คณะกรรมการบริหารเสนอ(๔) ให้คำปรึกษาและแนะนำคณะกรรมการบริหารและผู้อำนวยการ(๕) พิจารณาวินิจฉัยชี้ขาดเกี่ยวกับการดำเนินงานของวิทยาลัยการแรงงานทุกกรณี(๖)คัดเลือกกรรมการบริหารเพื่อเป็นผู้มีอำนาจลงลายมือชื่อผู้สั่งจ่ายเงินโดยแบ่งเป็นสองกลุ่มๆ ละสองคน(๗)แต่งตั้งคณะอนุกรรมการหรือคณะทำงานเพื่อพิจารณาหรือปฏิบัติการอย่างหนึ่งอย่างใดตามที่คณะกรรมการมอบหมายข้อ ๖คณะกรรมการซึ่งรัฐมนตรีแต่งตั้งมีวาระอยู่ในตำแหน่งคราวละสองปีนับตั้งแต่วันแต่งตั้งในวาระเริ่มแรกเมื่อครบกำหนดหนึ่งปีนับแต่วันแต่งตั้ง ให้กรรมการออกจากตำแหน่งเป็นจำนวนหนึ่งในสองของกรรมการที่ได้รับการแต่งตั้งโดยวิธีการจับฉลากและให้ถือว่าเป็นการพ้นจากตำแหน่งตามวาระข้อ ๗นอกจากการพ้นตำแหน่งตามวาระข้อ ๖ แล้ว กรรมการซึ่งรัฐมนตรีแต่งตั้งพ้นจากตำแหน่งเมื่อ(๑) ตาย(๒) ลาออก(๓) รัฐมนตรีให้ออก(๔) เป็นบุคคลล้มละลาย(๕) เป็นคนไร้ความสามารถหรือคนเสมือนไร้ความสามารถ(๖) ได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่กระทำโดยประมาท หรือความผิดลหุโทษในกรณีที่มีการแต่งตั้งกรรมการแทนตำแหน่งที่ว่างให้กรรมการที่ได้รับการแต่งตั้งอยู่ในตำแหน่งเท่ากับวาระที่เหลืออยู่ของผู้ที่ตนแทนข้อ ๘ในกรณีที่กรรมการซึ่งรัฐมนตรีแต่งตั้งดำรงตำแหน่งครบวาระแล้วแต่ยังมิได้มีการแต่งตั้งกรรมการขึ้นใหม่ให้กรรมการที่พ้นจากตำแหน่งตามวาระปฏิบัติหน้าที่ไปพลางก่อนจนกว่ากรรมการที่ได้รับแต่งตั้งใหม่จะเข้ารับหน้าที่ข้อ ๙ให้คณะกรรมการประชุมไม่น้อยกว่าหนึ่งครั้งต่อสามเดือน เพื่อพิจารณาให้ความเห็นชอบงบการเงินในรอบไตรมาสและการดำเนินกิจการของวิทยาลัยการแรงงานข้อ ๑๐การประชุมคณะกรรมการ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุมในการประชุมคราวใดถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้ให้กรรมการที่ประธานกรรมการมอบหมายเป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งมีหนึ่งเสียงในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นเสียงหนึ่งเป็นเสียงชี้ขาดข้อ ๑๑ให้รัฐมนตรีแต่งตั้งคณะกรรมการบริหาร จำนวนเจ็ดคนโดยแต่งตั้งจากคณะกรรมการข้อ ๑๒คณะกรรมการบริหาร มีอำนาจหน้าที่ดังนี้(๑) เสนอความเห็นเกี่ยวกับรายงานการดำเนินงาน งบดุลบัญชีรายรับ รายจ่าย ต่อคณะกรรมการ(๒) ควบคุม ติดตามและประเมินผลการดำเนินงานของวิทยาลัยการแรงงาน(๓) เสนอความเห็นเพื่อแก้ไข ปรับปรุงระเบียบหลักเกณฑ์และเงื่อนไขต่าง ๆ ของวิทยาลัยการแรงงานต่อคณะกรรมการ(๔) ให้คำปรึกษาแนะนำแก่ผู้อำนวยการ(๕)แต่งตั้งพนักงานเจ้าหน้าที่ซึ่งมีความสำคัญต่อการดำเนินงานของวิทยาลัยการแรงงานได้แก่ ตำแหน่งหัวหน้าแผนกธุรการ หัวหน้าแผนการเงิน หัวหน้าแผนกการบัญชี หรือตำแหน่งอื่นตามที่คณะกรรมการกำหนด(๖)แต่งตั้งคณะทำงานเพื่อพิจารณาหรือปฏิบัติการอย่างหนึ่งอย่างใดตามที่คณะกรรมการบริหารมอบหมาย(๗)การใดที่เกินอำนาจหน้าที่ของคณะกรรมการบริหารให้เสนอคณะกรรมการเพื่อพิจารณาข้อ ๑๓ให้คณะกรรมการบริหารประชุมไม่น้อยกว่าเดือนละครั้ง เพื่อพิจารณาให้ความเห็นงบการเงินของเดือนที่ผ่านมารับทราบการบริหารกิจการทั่วไปของวิทยาลัยการแรงงาน และการพิจารณาอนุมัติให้ดำเนินการในกิจการหรือนิติกรรมที่สำคัญและจำเป็นตามข้อเสนอของผู้อำนวยการข้อ ๑๔ให้ใช้ความในข้อ ๖ ข้อ ๗ ข้อ ๘ และข้อ ๑๐ บังคับแก่คณะกรรมการบริหารโดยอนุโลมข้อ ๑๕ให้วิทยาลัยการแรงงาน มีผู้อำนวยการคนหนึ่งเป็นผู้ดูแลรับผิดชอบการบริหารงานของวิทยาลัยการแรงงานให้เป็นไปตามกฎหมายนโยบาย ระเบียบข้อบังคับของทางราชการและวิทยาลัยการแรงงานโดยคณะกรรมการเป็นผู้คัดเลือกกรรมการผู้หนึ่งผู้ใดที่มิใช่กรรมการบริหารเป็นผู้อำนวยการและให้อยู่ในวาระสองปีข้อ ๑๖ผู้อำนวยการมีอำนาจหน้าที่ดังนี้(๑)วิเคราะห์และจัดทำแผนพัฒนาวิทยาลัยการแรงงานเสนอเพื่อการพิจารณาของคณะกรรมการบริหารและคณะกรรมการ(๒) ควบคุม ดูแลการบริหารและการจัดการวิทยาลัยการแรงงานให้เป็นไปตามนโยบายวัตถุประสงค์ ระเบียบและข้อกำหนดของวิทยาลัยการแรงงานหรือดำเนินการอื่นใดเพื่อความเจริญก้าวหน้าของวิทยาลัยการแรงงาน(๓)อนุญาตให้มีการรับบุคคลเข้ารับการอบรมในวิทยาลัยการแรงงานเมื่อบุคคลนั้นได้ชำระค่าธรรมเนียมการฝึกตามที่วิทยาลัยการแรงงานกำหนด(๔) แต่งตั้งพนักงานในตำแหน่งอื่น ตามความจำเป็นของกิจการ(๕)มีอำนาจอนุมัติสั่งจ่ายเงินของวิทยาลัยได้ครั้งละไม่เกินห้าหมื่นบาทต่อหนึ่งมูลฐานของเหตุที่ต้องมีการจ่ายเงิน(๖) กิจการหรือนิติกรรมใดที่สำคัญหรือจำเป็นให้เสนอขอความเห็นชอบจากคณะกรรมการบริหารเพื่อพิจารณาให้ความเห็นชอบก่อนดำเนินการ(๗) เสนอแต่งตั้งและถอดถอนพนักงานเจ้าหน้าที่ซึ่งมีความสำคัญต่อการดำเนินงานของวิทยาลัยการแรงงานต่อคณะกรรมการบริหาร(๘) ควบคุมกำกับดูแลการปฏิบัติงานของพนักงานเจ้าหน้าที่ของวิทยาลัยการแรงงาน(๙) จัดทำทะเบียนพนักงานเจ้าหน้าที่ วิทยากร ผู้รับการฝึกวุฒิบัตรและเอกสารอื่นที่เกี่ยวกับการฝึกอบรมของวิทยาลัยการแรงงาน(๑๐) จัดการประเมินผลและหลักฐานการประเมินผลการฝึกอบรม(๑๑)กำกับดูแลและควบคุมด้านการเงินและการบัญชีของวิทยาลัยการแรงงาน(๑๒) วางระเบียบข้อบังคับเกี่ยวกับการดำเนินงานของวิทยาลัยการแรงงานโดยความเห็นชอบของคณะกรรมการบริหารและคณะกรรมการ(๑๓)การใดที่เกินอำนาจขอผู้อำนวยการให้เสนอคณะกรรมการบริหารเพื่อพิจารณาหากเป็นกรณีเร่งด่วนให้เสนอของความเห็นชอบจากประธานคณะกรรมการบริหาร(๑๔) ปฏิบัติการอื่นใดตามที่คณะกรรมการหรือคณะกรรมการบริหารมอบหมายข้อ ๑๗ให้ผู้อำนวยการวิทยาลัยการแรงงานเป็นผู้รับผิดชอบในการจัดทำงบการเงินประจำปีเสนอต่อคณะกรรมการบริหารและคณะกรรมการเพื่อพิจารณารับรองงบการเงินข้อ ๑๘การฝึกอบรมของวิทยาลัยการแรงงานในระยะแรกจะดำเนินการในหลักสูตรแม่บ้านทันสมัยหลักสูตรผู้อนุบาลเด็กและคนชรา และหลักสูตรอื่นตามที่คณะกรรมการกำหนดเมื่อดำเนินการครบหนึ่งปี วิทยาลัยการแรงงานจะขยายกิจการโดยร่วมกับหน่วยงานอื่นทั้งภาครัฐและเอกชน เพื่อเพิ่มสาขาการฝึกอบรมโดยวิทยาลัยการแรงงานเป็นผู้ควบคุมด้านการตลาดและการรับรองคุณภาพตามมาตรฐานฝีมือแรงงานข้อ ๑๙เมื่อครบห้าปี นับตั้งแต่วันที่จัดตั้งวิทยาลัยการแรงงาน วิทยาลัยการแรงงานจะต้องดำเนินการทบทวนปรับปรุง แก้ไขวัตถุประสงค์ ระเบียบ และข้อบังคับให้สอดคล้องและเหมาะสมกับสภาพสังคมหรือสภาพแวดล้อมในเวลานั้นข้อ ๒๐วิทยาลัยการแรงงานมีเงินทุนหมุนเวียนประกอบด้วย(๑) เงินโอนจากกรมพัฒนาฝีมือแรงงานและกรมการจัดหางานหน่วยงานละห้าล้านบาท รวมสิบล้านบาท เพื่อเป็นทุนประเดิม(๒) เงินค่าธรรมเนียมการฝึก(๓) เงินได้ที่เรียกเก็บตามสัญญาจากผู้หางาน(๔) เงินหรือทรัพย์สินที่มีผู้บริจาคให้(๕) ดอกผลของเงินทุนหมุนเวียน(๖) เงินหรือทรัพย์สินที่ได้จากการฟ้องร้องดำเนินคดีหรือจากการบังคับตามสัญญาข้อ ๒๑ผู้รับการฝึกจะต้องจ่ายค่าธรรมเนียมการฝึกตามอัตราที่วิทยาลัยการแรงงานกำหนดการชำระค่าธรรมเนียมการฝึกกำหนดให้ชำระได้สองวิธี(๑) ชำระในคราวเดียว(๒) ชำระรายงวด โดยมีผู้ค้ำประกันคือ บิดามารดาของผู้รับการฝึก หรือผู้ที่วิทยาลัยการแรงงานเห็นว่าเหมาะสมเป็นผู้ค้ำประกันการชำระค่าธรรมเนียมการฝึกตาม (๒)ให้ผู้อำนวยการพิจารณาเงินเพิ่มและรายละเอียดของการผ่อนชำระโดยความเห็นชอบของประธานคณะกรรมการบริหารข้อ ๒๒เมื่อปรากฏว่าการดำเนินงานมีรายได้ตามข้อ ๒๐ (๒) (๓) และ (๕) สูงกว่าค่าใช้จ่ายประจำปีให้ผู้อำนวยการโดยความเห็นชอบของคณะกรรมการดำเนินการดังนี้(๑)ให้เก็บไว้เป็นเงินสำรองเพื่อส่งเสริมกิจการของวิทยาลัยการแรงงานเมื่อครบรอบปีบัญชี(วันที่ ๑ ตุลาคม - วันที่ ๓๐ กันยายน ของทุกปี)(๒) ให้ชำระคืนทุนประเดิมตามความเหมาะสมเมื่อครบกำหนดห้าปีนับจากวาระเริ่มแรกข้อ ๒๓การสั่งจ่ายเงิน ให้กรรมการบริหารที่คณะกรรมการคัดเลือกตามข้อ ๕ (๖)เป็นผู้ลงลายมือชื่อสั่งจ่ายร่วมกันสองฝ่าย ฝ่ายละหนึ่งคนข้อ ๒๔หัวหน้าแผนกการเงินซึ่งคณะกรรมการบริหารแต่งตั้งทำหน้าที่วางแผนงบประมาณจัดทำคำขอ อนุมัติเบิกจ่าย รับและจ่ายเงิน จัดทำรายงานการรับจ่ายเงินของวิทยาลัยการแรงงานหรือปฏิบัติอย่างหนึ่งอย่างใดตามที่ผู้อำนวยการหรือคณะกรรมการบริหารมอบหมายข้อ ๒๕หัวหน้าแผนกการบัญชีซึ่งคณะกรรมการบริหารแต่งตั้งทำหน้าที่จัดทำบัญชีรายรับรายจ่าย งบดุล หรือปฏิบัติอย่างหนึ่งอย่างใดตามที่ผู้อำนวยการหรือคณะกรรมการบริหารมอบหมายข้อ ๒๖ผู้รับการฝึกจะต้องใช้เวลาเข้ารับการฝึกอบรมไม่ต่ำกว่าร้อยละเก้าสิบของระยะเวลาทั้งหมดในแต่ละหลักสูตรที่เข้ารับการฝึกและต้องสอบผ่านตามหลักเกณฑ์การฝึกอบรมระบบ CBST (Competency Base Skill Training)ซึ่งกำหนดระยะเวลาความสำเร็จการฝึกตามความสามารถของผู้รับการฝึกข้อ ๒๗ผู้รับการฝึกที่มีผลการฝึกต่ำกว่าเกณฑ์ที่วิทยาลัยการแรงงานกำหนดจะไม่ได้รับประกันสิทธิการมีงานทำข้อ ๒๘ผู้หางานจะได้รับการพิจารณาคัดเลือกและทำสัญญาเดินทางไปทำงานต่างประเทศโดยมีรายได้สุทธิก่อนหักภาษีเป็นสองเท่าของค่าธรรมเนียมการฝึก ทั้งนี้ รายได้ดังกล่าวไม่นับรวมค่าที่พักและค่าอาหารข้อ ๒๙ผู้หางานที่ได้เดินทางไปทำงานต่างประเทศ โดยได้รับรายได้ต่อเดือนสูงกว่าสองเท่าของค่าธรรมเนียมการฝึกตามข้อ ๒๘ รายได้ส่วนที่เกินสองพันบาทแรกจะต้องส่งเข้าเงินทุนหมุนเวียนร้อยละสองและทุก ๆ สองพันบาทที่เกินจากจำนวนข้างต้น จะต้องส่งเข้าเงินทุนหมุนเวียนในอัตราก้าวหน้าเพิ่มขึ้นเป็นร้อยละสี่และร้อยละหก โดยลำดับ ตลอดระยะเวลาการทำงาน แต่ต้องไม่เกินกว่าสองปีข้อ ๓๐เมื่อสิ้นสุดสัญญาการจ้างงานในต่างประเทศผู้หางานต้องเดินทางกลับประเทศไทยทันทีการไม่ปฏิบัติตามเงื่อนไขนี้ผู้หางานและผู้ค้ำประกันจะต้องรับผิดชอบความเสียหายที่เกิดขึ้นและจะถูกฟ้องเอาผิดตามสัญญาก็ได้ข้อ ๓๑ผู้หางานที่ไม่ได้เดินทางไปทำงานต่างประเทศ ภายในหกสิบวันวิทยาลัยการแรงงานจะประสานกรมการจัดหางานเพื่อบรรจุงานในประเทศให้โดยประกันรายได้ค่าตอบแทนเท่ากับค่าธรรมเนียมการฝึกเป็นระยะเวลาหกเดือนข้อ ๓๒ผู้หางานที่ได้งานทำ หากมีการเปลี่ยนนายจ้างให้ถือว่าการประกันสิทธิการมีงานทำสิ้นสุดลงประกาศ ณ วันที่ ๓๐ กันยายน พ.ศ. ๒๕๔๕เดช บุญ-หลงรัฐมนตรีว่าการกระทรวงแรงงานและสวัสดิการสังคมฐาปนี/ปรับปรุง๑๑ กุมภาพันธ์ ๒๕๔๖โชติกานต์/ปรับปรุง๒ มิถุนายน ๒๕๖๐[๑]ราชกิจจานุเบกษา เล่ม ๑๑๙/ตอนพิเศษ ๙๑ ง/หน้า ๒๒/๓๐ กันยายน ๒๕๔๕